b'\n_START_ARTICLE_\nThomas Hobbes\n_START_SECTION_\nCopil\xc4\x83ria \xc8\x99i educa\xc8\x9bia\n_START_PARAGRAPH_\nHobbes s-a n\xc4\x83scut \xc3\xaen Malmesbury, Wiltshire, Anglia pe 5 aprilie 1588. Tat\xc4\x83l s\xc4\x83u, vicar de Charlton \xc8\x99i Westport, a fost for\xc8\x9bat s\xc4\x83 p\xc4\x83r\xc4\x83seasc\xc4\x83 ora\xc8\x99ul, abandon\xc3\xa2ndu-\xc8\x99i cei trei copii \xc3\xaen grija fratelui s\xc4\x83u, Francis. Hobbes a fost educat la biserica din Westport de la v\xc3\xa2rsta de 4 ani, apoi s-a mutat la \xc8\x99coala din Malmesbury \xc8\x99i dup\xc4\x83 aceea la o \xc8\x99coal\xc4\x83 privat\xc4\x83 condus\xc4\x83 de t\xc3\xa2n\xc4\x83rul Robert Latimer, absolvent al Universit\xc4\x83\xc8\x9bii Oxford. Hobbes a fost un elev bun, iar \xc3\xaen 1603 a fost trimis la Oxford unde a intrat la Magdalen Hall (vezi Hertford College). Directorul de la Magdalen Hall a fost un Puritan foarte agresiv, John Wilkinson, care a avut o influen\xc8\x9b\xc4\x83 puternic\xc4\x83 asupra g\xc3\xa2ndirii lui Hobbes._NEWLINE_La universitate, Hobbes se pare c\xc4\x83 a urmat o curricul\xc4\x83 proprie, nefiind atras de studiul scolastic. Hobbes nu \xc8\x99i-a completat studiile universitare p\xc3\xa2n\xc4\x83 \xc3\xaen 1608, dar a fost recomandat de Wilkinson ca meditator pentru William, fiul lui William Cavendish, Baron de Hardwick (\xc8\x99i mai t\xc3\xa2rziu conte de Devonshire), \xc8\x99i astfel a \xc3\xaenceput leg\xc4\x83tura lui de o via\xc8\x9b\xc4\x83 cu aceast\xc4\x83 important\xc4\x83 familie de nobili._NEWLINE_Hobbes a devenit \xc3\xaenso\xc8\x9bitorul t\xc3\xa2n\xc4\x83rului William \xc8\x99i am\xc3\xa2ndoi au luat parte la un mare turneu \xc3\xaen 1610. Cu aceast\xc4\x83 ocazie, Hobbes a luat cuno\xc8\x99tin\xc8\x9b\xc4\x83 de metodele \xc8\x99tiin\xc8\x9bifice \xc8\x99i critice europene, care contrastau filosofia scolastic\xc4\x83 pe care o studiase la Oxford. \xc3\x8en acea perioad\xc4\x83 eforturile sale se \xc3\xaendreptau spre studiul atent al autorilor greci \xc8\x99i latini, rezultatul fiind grandioasa traducere a Istoriei r\xc4\x83zboiului Peloponesian a lui Tucidide, pe care a finalizat-o \xc3\xaen 1628 \xc8\x99i care a fost prima traducere a acestei lucr\xc4\x83ri \xc3\xaen englez\xc4\x83. Hobbes credea c\xc4\x83 relatarea lui Tucidide despre r\xc4\x83zboiul Peloponesiac demonstreaz\xc4\x83 c\xc4\x83 o guvernare democratic\xc4\x83 nu poate supravie\xc8\x9bui unui r\xc4\x83zboi \xc8\x99i nu poate asigura stabilitatea, \xc8\x99i de aceea este indezirabil\xc4\x83._NEWLINE_Hobbes nu \xc8\x99i-a concentrat eforturile asupra filosofiei p\xc3\xa2n\xc4\x83 \xc3\xaen 1629, de\xc8\x99i se \xc3\xaent\xc3\xa2lnea cu figuri din lumea literar\xc4\x83 ca Ben Jonson \xc8\x99i cu g\xc3\xa2nditori ca Francis Bacon. Angajatorul s\xc4\x83u Cavendish, devenit conte de Devonshire, a murit de cium\xc4\x83 \xc3\xaen iunie 1628. Contesa v\xc4\x83duv\xc4\x83 l-a concediat pe Hobbes, dar el \xc8\x99i-a g\xc4\x83sit \xc3\xaen scurt timp un alt loc de munc\xc4\x83, tot ca meditator, de aceast\xc4\x83 dat\xc4\x83 pentru fiul lui Sir Gervase Clifton. R\xc4\x83m\xc3\xa2ne pe acest post, petrec\xc3\xa2nd o mare parte a timpului la Paris, p\xc3\xa2n\xc4\x83 \xc3\xaen 1631, c\xc3\xa2nd \xc3\xae\xc8\x99i g\xc4\x83se\xc8\x99te din nou de lucru la familia Cavendish, ca meditator al fiului fostului s\xc4\x83u elev. \xc3\x8en urm\xc4\x83torii \xc8\x99apte ani, pe l\xc3\xa2ng\xc4\x83 munca de meditator, se preocup\xc4\x83 de extinderea propriilor sale cuno\xc8\x99tin\xc8\x9be de filosofie, trezindu-se \xc3\xaen el curiozitatea pentru cele mai importante dezbateri filosofice. A vizitat Floren\xc8\x9ba \xc3\xaen 1636 \xc8\x99i mai t\xc3\xa2rziu a fost unul dintre participan\xc8\x9bii obi\xc8\x99nui\xc8\x9bi la dezbaterile grupurilor filosofice din Paris, organizate \xc3\xaempreun\xc4\x83 cu Marin Mersenne. \xc3\x8encep\xc3\xa2nd din 1637, Hobbes se consider\xc4\x83 filosof.\n_START_SECTION_\nScrierile de filozofie politic\xc4\x83\n_START_PARAGRAPH_\nFilosofia lui Hobbes este strict nominalist\xc4\x83 \xc8\x99i mecanicist\xc4\x83, excluz\xc3\xa2nd teologia. Ea nu se preocup\xc4\x83 dec\xc3\xa2t de soarta obiectelor, naturale \xc8\x99i artificiale, create de om cu alte cuvinte, acelea care pot fi "calculate" ra\xc8\x9bional. Teoria sa cea mai de succes a fost ceea despre starea natural\xc4\x83 \xc8\x99i contractul social (dreptul natural)._NEWLINE_Prin opera sa principal\xc4\x83, "Leviathan" (1651), Hobbes a devenit fondatorul filosofiei statale moderne. Dat fiind c\xc4\x83 starea natural\xc4\x83 a omului reprezint\xc4\x83 "bellum omnium contra omnes" (r\xc4\x83zboiul tuturor \xc3\xaempotriva tuturor), oamenii \xc3\xaencheie un contract social prin care  transfer\xc4\x83 drepturile individuale c\xc4\x83tre stat. Legitimitatea statului const\xc4\x83 \xc8\x99i \xc3\xaen datoria sa de a garanta securitatea._NEWLINE_Hobbes porne\xc8\x99te de la premisa c\xc4\x83 egoismul domin\xc4\x83 natura  uman\xc4\x83 "homo homini lupus est" (omul pentru om este lup). De aici rezult\xc4\x83 necesitatea apari\xc8\x9biei statului ca o crea\xc8\x9bie artificial\xc4\x83. Filozofia politic\xc4\x83 a lui Hobbes se mai ocup\xc4\x83 \xc8\x99i de raportul stat (suveran) - individ (cet\xc4\x83\xc8\x9bean), de no\xc8\x9biunea \xc8\x99i rolul dreptului natural \xc3\xaen societate \xc8\x99i de distinc\xc8\x9bia dintre drept (jus) \xc8\x99i lege (lex).'